ไทย แสดงบทบาทในการประชุม Eastern Economic Forum เน้นย้ำให้วัคซีนโควิด-19 เป็นสินค้าสาธารณะของโลก
นายธานี แสงรัตน์ อธิบดีกรมสารนิเทศและโฆษกกระทรวงการต่างประเทศ เปิดเผยว่า ในการประชุม Eastern Economic Forum (EEF)แบบเต็มคณะ ผ่านการประชุมทางไกล ซึ่งมีรัสเซียเป็นเจ้าภาพจัดประชุมเมื่อวันที่ 3 กันยายนที่ผ่านมา โอกาสนี้พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้กล่าวถ้อยแถลงเน้นย้ำให้วัคซีนโควิด-19 เป็นสินค้าสาธารณะของโลกและให้ประเทศที่มีวัคซีนเพียงพอแล้ว มีการแบ่งปันวัคซีนไปให้ทั่วถึงทุกภูมิภาคทั่วโลก พร้อมนำเสนอมุมมองของไทยเกี่ยวกับกุญแจสำคัญสอดคล้องกับเป้าหมายต่อการพัฒนาที่ยั่งยืนของสหประชาชาติเพื่อนำไปสู่การฟื้นตัวของวิกฤตโควิด-19 ภายใต้วิถีชีวิตใหม่ ได้แก่ การส่งเสริมการพัฒนาที่ยั่งยืน การเพิ่มขีดความสามารถของการแข่งขันในภาคอุตสาหกรรม แรงงาน รวมถึงการสร้างความเข้มแข็งให้กับห่วงโซ่อุปทานระหว่างภูมิภาค ใช้ประโยชน์จากเทคโนโลยีดิจิทัล และการปรับกฎระเบียบของภาครัฐให้สอดคล้องกับการค้าแบบดิจิทัล และการสร้างความเชื่อมโยงระหว่างภูมิภาค พร้อมเชิญชวนให้นักลงทุน เข้ามาลงทุนในพื้นที่ EEC เพื่อกระตุ้นและสร้างเชื่อมโยงในทุกด้านให้กลับขึ้นมาหลังผ่านพ้นสถานการณ์โควิด -19